ประหาร 7 แก๊งขนไอซ์ แปลง รถพยาบาล ตบตาตำรวจ
ชี้พฤติกรรมอุกอาจ-ร้ายแรง,ศาลจังหวัดพะเยาพิพากษาประหารชีวิตแก๊งค้ายาเสพติด 7 คน หลังร่วมกันใช้รถตู้ดัดแปลงเป็นรถพยาบาลฉุกเฉิน ลักลอบลำเลียงยาไอซ์ร่วม 400 กก. มาจากชายแดนภาคเหนือ แต่โดนตำรวจไล่สกัดจับไว้ได้คาหนังคาเขา ชี้พฤติการณ์อุกอาจปราศจากความยำเกรงกฎหมาย เป็นภัยร้ายแรง ต่อสังคมและประเทศชาติ สมควรลงโทษสถานหนัก,ที่ศาลจังหวัดพะเยา เช้าวันที่ 29 มี.ค. นาย พินิจ บุญประเสริฐ รองผู้พิพากษาหัวหน้าศาลจังหวัดพะเยา ออกนั่งบัลลังก์ที่ 1 พิจารณาคดีที่นายกฤษณ์ชเทพ ทองสิน อัยการจังหวัดพะเยา เป็นโจทก์ยื่นฟ้องจำเลยที่ 1-7 ในคดียาเสพติด มีนายตะวัน หรือดุ่ย โพธิ์อุไร จำเลยที่ 1 นายศุภชัย ขาวจันทร์ จำเลยที่ 2 นายชาญชัย เพชรพราว จำเลยที่ 3 นายวิสันต์ น้ำเต้าทอง จำเลยที่ 4 น.ส.สุธิมา ชัยกูล จำเลยที่ 5 นายกำพล ชัยหัง จำเลยที่ 6 และนายเค็ก พรรณทวี จำเลยที่ 7 โดยทั้งหมดถูกคุมตัวมาที่ศาล พร้อมมีญาติและทนายความ เดินทางมาร่วมฟังการพิจารณาคดีด้วย,ศาลอ่านคำพิพากษาสรุปว่า การกระทำของจำเลยทั้งเจ็ดเป็นความผิดหลายกรรมต่างกัน ให้ลงโทษทุกกรรมเป็นกระทงความผิดไปตามประมวลกฎหมายอาญามาตรา 91 ฐานสมคบโดยการตกลง กันตั้งแต่สองคนขึ้นไป เพื่อกระทำความผิดเกี่ยวกับยาเสพติดและได้มีการกระทำความผิดเกี่ยวกับยา เสพติด เพราะเหตุที่ได้มีการสมคบกันและร่วมกันมีเมทแอมเฟตามีนไว้ในครอบครองเพื่อจำหน่าย การกระทำของจำเลยทั้งเจ็ดเป็นกรรมเดียวเป็นความผิดต่อกฎหมายหลายบท แต่ละบทมีโทษเท่ากัน ให้ลงโทษฐานร่วมกันมีเมทแอมเฟตามีนไว้ในครอบครองเพื่อจำหน่ายแต่เพียงบทเดียว ตามประมวลกฎหมายอาญามาตรา 90 ให้ประหารชีวิต,ส่วนจำเลยที่ 4 ให้การรับสารภาพหลังจากสืบพยานโจทก์แล้วเสร็จก็ตาม แต่เป็นเพราะจำนนต่อหลักฐานประกอบกับจำเลยทั้งเจ็ดกระทำความผิดในลักษณะร่วมเป็นขบวนการโดยใช้รถยนต์กู้ชีพฉุกเฉินที่มีไว้สำหรับนำส่งผู้ป่วยมาลำเลียงยาเสพติด เพื่อหลีกเลี่ยงการตรวจสอบของเจ้าพนักงานอันเป็นการกระทำที่อุกอาจปราศจากความยำเกรงต่อกฎหมาย อีกทั้งจำเลยทั้งเจ็ดยังร่วมกันมีเมทแอมเฟตามีน คำนวณเป็นสารบริสุทธิ์ถึง 394,243.165 กรัม ถือว่าเป็นจำนวนมาก และเป็นต้นเหตุให้ยาเสพติดให้โทษชนิดดังกล่าวแพร่ระบาดสู่ประชาชน ทำให้ตกเป็นทาสยาเสพติดให้โทษเพิ่มมากขึ้น อันเป็นการทำลายทรัพยากรมนุษย์และบั่นทอนความสงบสุขของสังคมโดยส่วนรวม พฤติการณ์กระทำความผิดของจำเลยทั้งเจ็ดถือว่าเป็นภัยร้ายแรงต่อสังคมและประเทศ ชาติ เห็นสมควรลงโทษสถานหนัก โดยไม่ลดโทษให้ คงให้ประหารชีวิตจำเลยทั้งเจ็ดสถานเดียว,คดีนี้เกิดขึ้นเมื่อวันที่ 9 ก.ย.61 เวลาประมาณ 19.00 น. ตำรวจปราบปรามยาเสพติด ภาค 5 ร่วมกับตำรวจภูธรจังหวัดพะเยา ติดตามไล่จับรถตู้ 2 คัน ดัดแปลงเป็นรถพยาบาล 1669 ขนยาเสพติดจากชายแดนภาคเหนือเพื่อนำส่งพื้นที่ภาคกลาง สกัดได้ที่ด่านตรวจรถแม่ต๋ำ ต.แม่กา อ.เมืองพะเยา 1 คัน เป็นรถนำทาง ส่วนรถตู้คันที่ขับตามมาทีหลัง คนขับไหวตัวขับหลบหนีไปทาง อ.ดอกคำใต้ ระหว่างทางได้โยนยาไอซ์ลงข้างทางก่อนไปจนมุมที่บ้านสันช้างหิน อ.ดอกคำใต้ จ.พะเยา ตำรวจจับคนร้ายไว้ได้พร้อมของกลางยาเสพติดจำนวนมาก นำตัวไปสอบสวนที่ บช.ภ.5 พบว่ารถพยาบาลทั้ง 2 คันสวมทะเบียนปลอมเพื่อหลอกเจ้าหน้าที่ว่าเป็นรถกู้ชีพฉุกเฉินสังกัดกู้ชีพกู้ภัย อบต.แห่งหนึ่งใน จ.ปทุมธานี นอกจากรถตู้ฉุกเฉินที่ถูกจับแล้ว ยังจับรถยนต์อีก 1 คันพร้อมผู้ต้องหา 2 คนที่ร่วมขบวนการ และจนถึงขณะนี้ยังมีผู้ต้องหาอยู่ระหว่างหลบหนีการจับกุมอีก 2 คน
ศาลจังหวัดพะเยาพิพากษาประหารชีวิตแก๊งค้ายาเสพติด 7 คน หลังร่วมกันใช้รถตู้ดัดแปลงเป็นรถพยาบาลฉุกเฉิน ลักลอบลำเลียงยาไอซ์ร่วม 400 กก. มาจากชายแดนภาคเหนือ
ประหารชีวิต,รถกู้ชีพ,รถกู้ภัย,ขนยาเสพติด,พะเยา,รถกู้ชีพ อบต.,ข่าวหน้า1